Mara arrestata fuq allegat attentat ta’ qtil sabet spalla fuq min tistrieh fi sħabha l-priġunieri nisa u l-gwardjani tal-ħabs. Il-każ tal-mara Bulgara jmur lura xahar u nofs ilu fejn spiċċat miżmuma mill-Pulizija wara li s-sieħeb tagħha nstab b’daqqiet ta’ sikkina f’sidru. Il-mara, li tkellmet ma’ TVM, qalet li minn din l-esperjenza kerha ħareġ it-tajjeb l-għaliex fil-priġunieri nisa sabet għajnuna u appoġġ wara li dawn ġabru €200 bejniethom biex tkun tista’ tinħeles fuq bail. Hija qalet ukoll li sabet l-għajnuna anke mill-gwardjani tal-ħabs li ġabru xi flus bejniethom biex tkun tista’ tħallas biljett għat-trasport pubbliku u mill-ħabs tmur lura d-dar. Hija qalet li l-ġest li l-priġunieri u l-gwardjani tal-ħabs urew magħha kien ta’ kuraġġ għaliha u dan se tibqa’ tapprezzah u tafulhom tul ħajjitha kollha. Kompliet tispjega lil TVM li xtaqet taqsam din l-istorja tagħha biex turi wkoll li mill-ħabs joħorġ it-tajjeb. Il-mara, li ilha tgħix Malta 10 snin, kienet spiċċat is-suspettat ewlieni wara li l-Pulizija qalu li l-verżjoni li żewġt irġiel taw lis-sieħeb tagħha daqqiet f’sidru u ħarbu minn fuq il-post ma kinitx veritiera. Bis-saħħa tal-priġunieri nisa, il-mara reġgħet ingħaqdet mat-3 uliedha. Il-Pulizija żżomm lis-sieħba tar-raġel li qala’ daqqiet ta’ sikkina